HB Grandi hefur samið um smíði tveggja skipa til veiða á uppsjávarfiski með fyrirvara um ábyrgðir af beggja hálfu . Skipin verða afhent 2015 , það fyrra í byrjun árs en hitt seinna um haustið . Fyrra skipið mun leysa af hólmi tvö 53 ára gömul skip , Víking AK og Lundey NS . Ákvörðun um frekari rekstur Faxa og Ingunnar verður tekin þegar nær dregur seinni afhendingunni . Með nýjum skipum næst betri meðferð afla . Til dæmis verður dælt úr poka frá skut , segir í tilkynningu frá HB Granda . Samið var við skipasmíðastöðina Celiktrans Denis Insaat í Tuzla , Tyrklandi . Skipin eru 80 metra löng og 17 metra breið . Þau verða búin öflugri kæligetu eða 2 x 1.300.000 kcal / klst. fyrir 12 kælilestar sem eru alls 2.900 rúmmetrar . Aðalvélin er 4.600 kw . Samningsverðið er 44,5 milljónir € eða um 7,2 milljarðar króna .